ΓΡΑΠΤΗ ΕΡΩΤΗΣΗ E-0472/96 υποβολή: Leen van der Waal (EDN) προς την Επιτροπή (1 Μαρτίου 1996)

Θέμα: Μείωση των εκπομπών ΝΟx και CO2 από τα φορτηγά αυτοκίνητα κατά τις οδικές μεταφορές

Στα τέλη του Ιανουαρίου 1996 το Κέντρο για την εξοικονόμηση ενέργειας και καθαρών τεχνολογιών, το «Koninklijk Nederlands Vervoer en Transport en Logistiek Nederland» δημοσίευσε έκθεση με τον τίτλο «προς καθαρότερες μεταφορές».

Στην έκθεση αναφέρεται ότι στην Ολλανδία θα ήταν δυνατόν να ελαττωθούν οι εκπομπές ΝΟx και CO2 από τα φορτηγά αυτοκίνητα κατά 75% και 10% αντιστοίχως έως το έτος 2010, παρά το γεγονός ότι οι ολλανδικοί αυτοκινητόδρομοι είναι ήδη από τους καθαρότερους αυτοκινητόδρομους στην Ευρώπη.

1. Συμμερίζεται η Επιτροπή τα πορίσματα της έκθεσης ως προς το εφικτόν αυτών των ποσοστιαίων μειώσεων;

2. Αν ναι, πρόκειται η Επιτροπή να ενσωματώσει στην πολιτική της μεταφορών τα μέτρα τα οποία, σύμφωνα με την έκθεση, απαιτούν την ανάληψη ευρωπαϊκής δράσης, όπως:

- η καθιέρωση αυστηρότερων προδιαγραφών για εκπομπές NOx και CO2 όσον αφορά τα φορτηγά αυτοκίνητα,

- ο βαθμός αποδοχής βαρύτερων και μεγαλύτερων φορτηγών,

- η τυποποίηση αμαξωμάτων και ένα σύστημα μεταφοράς ημιρυμουλκούμενων οχημάτων σε σιδηροτροχιές για την προώθηση των συνδυασμένων μεταφορών;

Απάντηση του κ. Bjerregaard εξ ονόματος της Επιτροπής (22 Απριλίου 1996)

Η Επιτροπή δεν είναι σε θέση να κρίνει τα συμπεράσματα της μελέτης στην οποία αναφέρεται το αξιότιμο μέλος. Το σύνολο των μέτρων που εκτίθενται στη μελέτη για τη μείωση ορισμένων εκπομπών NOx και CO2 περιλαμβάνουν την κατασκευή μεγαλυτέρων οχημάτων που προξενούν μικρότερη ρύπανση, μέτρα βελτίωσης των βοηθητικών μέσων, διαχείριση της κυκλοφορίας και άλλα μέτρα. Η αποτελεσματικότητά τους εξαρτάται ως ένα βαθμό από τοπικές ή εθνικές συνθήκες και τις υποθέσεις που λαμβάνονται ως δεδομένα στο σημείο αυτό. Η Επιτροπή υπογραμμίζει ωστόσο, ότι συμμερίζεται την προσέγγιση της μελέτης όσον αφορά το σχεδιασμό συνεκτικής στρατηγικής για την επίτευξη των περιβαλλοντικών στόχων του τομέα των μεταφορών.

Η Επιτροπή προτίθεται να υποβάλει πρόταση νομοθετικού περιεχομένου κατά τους προσεχείς μήνες με στόχο την περαιτέρω μείωση των ορίων επιτρεπομένων εκπομπών NOx, συμπεριλαμβάνοντας στα όρια αυτά τις εκπομπές από βαρειά οχήματα και φορτηγά. Η Επιτροπή εξετάζει προς το παρόν, στο πλαίσιο του ευρωπαϊκού προγράμματος «auto-oil» την αποτελεσματικότητα, από άποψη κόστους, της εφαρμογής οριακών τιμών στις τιμές που εξετάζονται στη μελέτη, για την επίτευξη των στόχων περί ατμοσφαιρικής ποιότητας.

Όσον αφορά τις διαστάσεις των μεταφορικών οχημάτων, το θέμα της οδικής ασφάλειας προσλαμβάνει σημασία κατά την απόφαση των ορίων τα οποία θεσπίζει η Επιτροπή στον εν λόγω τομέα. Εξαιρουμένης της πρότασης να αυξηθεί το ανώτατο επιτρεπόμενο βάρος των οχημάτων έως 44 τόνους για οχήματα με 6 άξονες και συνδυασμούς, η Επιτροπή δεν κατέθεσε προτάσεις για περαιτέρω αυξήσεις.

Σχετικά με τις διστάσεις και τα πρότυπα για τα εμπορευματοκιβώτια και τα κινητά αμαξώματα, η Επιτροπή θεωρεί ότι οι αποφάσεις είναι πλέον παγιωμένες και ότι δεν θα αλλάξουν κατά το προσεχές μέλλον. Ωστόσο, ενδεχομένως να εξετασθεί η περίπτωση βελτιστοποίησης της μεταφοράς των εμπορευματοκιβωτίων και των κινητών αμαξωμάτων.